次韻程給事會稽懷古即事
作者：趙抃
朝代：宋

paragraphs: 東南杭與越，形勢夾長川。
地占一方秀，天生萬象全。
兩城俱卓爾，列郡豈加焉。
異世稱無間，同時較有偏。
厥民如貴簡，彼國實居先。
大海收淮瀆，羣山冠幅員。
古人蹤欲見，遊客目先穿。
況自醇風俗，從來省朴鞭。
有年人既庶，樂教志彌堅。
每得前朝事，嘗由眾口傳。
土疆歸闕下，州宇闢湖邊。
未苦秦來幸，先經霸擅權。
有賢思避世，擇地效高眠。
盤屈稽山勢，嵯峨玉笥巔。
茂林侵碧漢，修竹掛青烟。
東浙潮聲近，西陵草色鮮。
四明登陸顯，五泄夾溪沿。
漁浦從舟楫，仙居遠市廛。
山青難入畫，花灼正如燃。
石傘陰遮徑，松潭韻寫絃。
千峯雲靉靆，雙澗水潺湲。
靈迹曾遊處，清風可坐延。
龜浮山出浪，龍去井迷年。
泉湧尋源出，蘿繁附木纏。
屏危開石上，星摘射巖前。
仙髻傳今古，峯形露醜妍。
法華初賜號，釋子已超禪。
一感因人異，羣言可理詮。
遍隨高下賞，潛解利名牽。
民室常盈目，城闉異及肩。
通幽雲底路，朝接洞中天。
必有千年隱，都忘萬事煎。
嚴園烟水亂，樊榭柳花顛。
聖閣迎仙母，湖樓望綵船。
越臺凌縹緲，溪女鬭嬋娟。
野景誠無限，遊人豈獨專。
清虛宮剎古，恍惚歲時遷。
寶相靈猶驗，雲門瑞復還。
塵埃籠古壁，章句列前賢。
醮禮因勤甚，龍宮尚儼然。
魚池乖本意，僧罟觸輕漣。
鑿石成金像，營庵對玉蓮。
瑰奇天桂室，瀟灑寶林篇。
歷歷森豪俊，昭昭著簡編。
蘭亭真翰筆，桃谷舊神仙。
想像人堪慕，淒涼物足憐。
公卿誇道路，父子遁林泉。
廢宅仙宮立，還鄉世事捐。
嗟時徒役役，味道益乾乾。
種墓藏山穴，聳祠闞水壖。
方干栖逸地，祖貫起英躔。
相隱今遺跡，侯封昔見旜。
錦衣漸我得，車帳爲民褰。
臣力難堪矣，君仁未舍旃。
挺身徒盡瘁，報德乏微涓。
所向知師古，干時愧學圓。
璣衡中切冒，條教外頒宣。
每慕黄居潁，曾卑隗相燕。
有爲懷黽勉，無術可收甄。
得請鄉邦便，躬祠祖垅虔。
耕桑初勸諭，饑疫偶成連。
賑發無深惠，疲勞獲少痊。
闔封方富稔，載路息迍邅。
近幸同年代，前符昔日緣。
一麾來鎮撫，千騎爲盤旋。
弊政因民革，煩文到日蠲。
恩隨和氣浹，令比置郵遄。
美譽皆騰實，清香已勝羶。
善良陶靜化，姦猾洗前愆。
吏畏輸心鑒，民深入善淵。
課書人第一，軺召里逾千。
身起侯藩政，班趨秘殿聯。
謀猷光帝座，議論溢經筵。
道合風雲會，功高玉石鎸。
正宜裨日月，未可問園田。
士論逾時望，人心曷月湔。
聲名加顯顯，歌頌轉翾翾。
預喜明賢遇，須知直道便。
中宸深有眷，外補實難銓。
行爲山陰老，聊收一大錢。